ང་ཚོ་དུས་ཚོད་སྐར་མ་ཉི་ཤུ་ཙམ་ལ་བསྐྱོད་རྗེས་ཁོ་ཚོས་གནའ་མཁར་ཞེས་འབོད་པའི་གནས་དེར་འབྱོར་སོང་།དེ་ནི་གནའ་བོའི་ཧན་རྒྱལ་རབས་ཀྱི་བཟོ་དབྱིབས་ལྟར་གསར་དུ་བཞེངས་པའི་མཁར་རྫོང་ཞིག་སྟེ།སྒོ་ཆེན་འགྲམ་དུ་སྒྱོག་སྟེགས་ཤིག་བཞག་ཡོད་པ་དང་ནང་དུ་ཁྲོམ་སྲང་དང་ཤིང་རྟ་འཁོར་ལོ།གྲི་མདུང་སོགས་གནའ་བོའི་སྲོལ་ལུགས་ལྟར་བཞེངས་ཡོད་པས།གྲོགས་པོ་མཁས་གྲུབ་དེ་ལ་སྤྲོ་བ་འཕེལ་ནས་པར་མང་བོ་བརྒྱབ་སོང་།ཡིན་ན་ཡང་ངའི་བློར་འབབ་པ་ཞིག་ཡོད་པ་ནི་གནའ་བོའི་ཕུབ་ལྟ་བུ་མང་བོ་ཞིག་ཕྱོགས་གཅིག་ཏུ་བསྒྲིགས་པའི་ངོས་ཀྱི་མི་ཉག་གི་ཡི་གེ་དེ་དག་རེད།བཤད་ཚུལ་ལྟར་ན་མཁར་རྫོང་འདི་ནི་ཏུན་ཧོང་དང་འབྲེལ་བ་ཡོད་པའི་གློག་བརྙན་ཕབ་སྐྲུན་བྱ་བའི་ཆེད་དུ་འཇར་ཕན་དང་ཀྲུང་གོ་གཉིས་ཀྱིས་མཉམ་འབྲེལ་གྱིས་བཟོ་སྐྲུན་བྱས་པ་ཡིན་སྐད།ཁང་མིག་ཅིག་གི་གྱང་ངོས་སུ་རྒྱ་ནག་གི་འཁྲབ་སྟོན་པ་གྲགས་ཅན་ཁྲིན་ལུང་དང་ཀྲང་མན་དབྱི།ལིའུ་དབྱི་ཧྥེ་སོགས་ཀྱིས་གནའ་བོའི་ཆ་ལུགས་སྤྲས་པའི་འདྲ་པར་མང་བོ་ཞིག་བཤམས་འདུགདུས་ཚོད་ཕྱེད་ཀ་ལྷག་ལ་ལྟ་སྐོར་བྱས་རྗེས་མུ་མཐུད་དུ་ནུབ་ཕྱོགས་སུ་དུས་ཚོད་ཕྱེད་ཀ་ཙམ་ལ་བསྐྱོད་མཐར་གཞི་ནས་ནུབ་ཀྱི་སངས་རྒྱས་སྟོང་སྐུའི་ཕུག་པ་ཡོད་སར་བསླེབས་སོང་།དེ་ནི་དངོས་གནས་མྱ་ངམ་ཐང་གི་དག་ཞིང་ཆུང་ཆུང་ཞིག་སྟེ།ཆུ་ཕྲན་ཤག་ཤག་ཏུ་འབབ་ཅིང་ལྗོན་ཤིང་སྔོ་ལྡེམ་མེར་འཁྲིགས་པའི་གྲམ་གཞུང་ཞིག་ཏུ་ཆགས་འདུགཕུག་པ་འདི་དག་ཏང་ཧི་གཙང་བོའི་བྱང་འགྲམ་གྱི་གད་པའམ་བྱེ་ཟེགས་ཀྱི་བྲག་ངོས་སུ་ཆགས་ཡོད་ལ།བསྡོམས་པས་ཕུག་པ་༤༠ཙམ་ཡོད་ཀྱང་རྟགས་བཏབ་པའི་ཕུག་པ་༡༦ལས་མི་འདུགཕུག་པ་འདི་དག་ལས་ཆེས་སྔ་ཤོས་ཝེ་བྱང་མའི་སྐབས་སུ་བཞེངས་ཤིང་།འཕྱི་ཤོས་ནི་ཐང་རྒྱལ་རབས་སྐབས་སུ་བཞེངས་པ་རེད།ང་ཚོས་འཛིན་བྱང་ཉོས་རྗེས་དུས་ཚོད་སྐར་མ་༡༠ལྷག་ལ་བསྒུགས་མཐར་ད་གཟོད་འགྲེལ་བཤད་པ་དེ་གནས་ག་གེ་མོ་ཞིག་ནས་ཐོན་བྱུང་།ཁོས་ང་ཚོ་ཕུག་པ་དང་བོའི་ནང་དུ་ཁྲིད་ནས་གཏམ་རྒྱུད་ལྟ་བུའི་ལོ་རྒྱུས་ཤིག་བཤད་བྱུང་།ངས་བརྙན་ཕབ་བླངས་ནས་འབག་སྐུ་དང་ལྡེབས་རིས་རྣམས་བརྙན་དུ་ལེན་རྩིས་བྱེད་སྐབས་ཁོ་གདུག་རྩུབ་ངང་ཚུར་མཆོངས་ཏེ་ཅུང་ཙམ་མིན་ན་ངའི་བརྙན་ཕབ་འཕྲུལ་ཆས་ཀྱང་ས་ལ་བརྡབས་སོང་།ངས་ཀྱང་ཅུང་མ་རངས་པའི་ངང་ཁོ་ལརྫུན་མ་གཏམ།ལོ་རྒྱུས་དྲང་བོར་ཤོད་ཅེས་སྨྲས་པ་ཡིན།ང་ཚོ་དུས་ཚོད་ཀྱི་དབང་གིས་བྲག་ཕུག་ཡོངས་རྫོགས་ལ་མཇལ་མ་ཐུབ་ཀྱང་སྐོར་ཞིག་ལ་ཞིབ་ཏུ་བལྟས་པ་ཡིན།ཕུག་པའི་ནང་གི་འབག་སྐུ་རྣམས་གསོན་ཉམས་ལྡན་པ་ཤ་སྟག་ཡིན་ཀྱང་སྐོར་ཞིག་གི་དབུ་དང་ཕྱག་སོགས་ཞིག་རལ་དུ་གྱུར་འདུགདེ་བས་སློབ་མ་ཆུང་ཆུང་ཞིག་གིསསྐུ་འདི་དག་ཚང་མར་དབུ་མེད་པའི་རྒྱུ་མཚན་ཅིཅེས་དྲིས་པས།ང་ཚོ་ཚང་མ་དབང་མེད་དུ་གད་མོ་ཤོར་སོང་།དྲི་བ་དེ་ནི་ཉན་མ་ཐག་དགོད་བྲོ་བ་ཞིག་ཏུ་སྣང་མོད།ཞིབ་ཏུ་བསམས་ན་ངེས་པར་འདྲི་དགོས་པའི་དྲི་བ་ཞིག་སྟེ།དངོས་གནས་རྒྱལ་རབས་གང་ཞིག་གི་ལོ་ཟླ་ནམ་ཞིག་ལ་ཆབ་སྲིད་པ་སུ་ཞིག་གིས་སྐུལ་སློང་བྱས་ཏེ་སྐུ་འདི་དག་གི་དབུ་རེ་རེ་ནས་བཅད་པ་ཡིན་ནམ།ལྡེབས་རིས་དག་ལས་སྐོར་ཞིག་ཝེ་བྱང་མ་དང་ཀྲིག་བྱང་མའི་དུས་སུ་བཞེངས་པས་ཅུང་རགས་འབྲི་བྱས་ཡོད་ལ།ཚོན་མདོག་སྔོན་པོ་དང་ལྗང་ཁུ་ལས་གཞན་སྨུག་པོའང་ཤས་ཆེར་སྤྱད་འདུགཅུང་ངོ་མཚར་བ་ཞིག་ནི།སངས་རྒྱས་བྱང་སེམས་དག་གི་དབུའི་མཐའ་འཁོར་གྱི་འོད་ཀོར་གྱི་ཕྱི་རུ་མེ་རིའི་རི་མོ་བཀོད་འབྲི་བྱས་ཡོད་པ་དེ་རེད།ལ་ལ་སའེ་རྒྱལ་རབས་དང་ལ་ལ་ཐང་རྒྱལ་རབས་སྐབས་སུ་བཞེངས་པ་དང་།ལ་ལ་ཧོར་གྱི་དུས་སྐབས་དང་།ལ་ལ་ཡོན་རྒྱལ་རབས་ཀྱི་དུས་སུ་བཞེངས་པ་རེད།ནང་དོན་ཡང་སྟོན་པ་ཤཱཀྱ་ཐུབ་པ་དང་སངས་རྒྱས་སྨན་བླ།རྒྱལ་བ་བྱམས་པ།བྱང་སེམས།ཁྲོ་བོ།མཁའ་འགྲོ་མ་སོགས་ཀྱིས་ཆོས་འཆད་པ་དང་མཉམ་པར་འཇོག་པ།གར་བྱེད་པ་སོགས་དང་།གཞན་སྟོན་པའི་སྐྱེས་རབས་སོགས་ཀྱང་ཡོད།དེ་དག་ཀྱང་ཚོན་མདོག་སྔོན་པོ་དང་ལྗང་ཁུ་ཤས་ཆེ་ཞིང་གསོན་ཉམས་ལྡན་པ་དང་།མཐོང་བ་ཙམ་གྱིས་སེམས་ལ་དད་པ་དང་བག་ཕེབས་ཀྱི་ཚོར་བ་བཅོས་མིན་དུ་སྟེར་བ་ཤ་སྟག་འདུགདེ་ལས་ཀྱང་ངོ་མཚར་བ་ནི།སངས་རྒྱས་སྟོང་སྐུའི་ཁྲོད་ཀྱི་སྟོན་པ་ཤཱཀྱ་ཐུབ་པས་ཆོས་འཁོར་གྱི་ཕྱག་རྒྱ་དང་བཅས་ཏེ་བྱང་སེམས་དང་དགྲ་བཅོམས་པ་རྣམས་ལ་ཆོས་གསུང་བཞིན་པའི་ལྡེབས་རིས་དེ་ཡིན་ཏེ།དེ་ནི་ལྡེབས་རིས་ཡོངས་རྫོགས་ཁྲོད་ཀྱི་ཆེས་ཕུན་སུམ་ཚོགས་པ་དང་ཉར་ཚགས་བྱས་པའང་ཆེས་བཟང་བ་དེ་ཡིན་པར་མ་ཟད།ད་དུང་བོད་བརྒྱུད་ནང་བསྟན་ལྷ་རིས་སྒྱུ་རྩལ་གྱི་འབྲི་སྟངས་ལྟར་ཡོད་པས།བོད་བཙན་པོས་ཏུན་ཧོང་ས་ཆར་དབང་སྒྱུར་བཞིན་པའི་དུས་སུ་བཞེངས་པ་གོར་མ་ཆག་ཀྱང་།གནས་འདིའི་གསལ་བཤད་ཀྱི་དེབ་ཆུང་ནང་དུ་ཐང་རྒྱལ་རབས་ཀྱི་དུས་དཀྱིལ་དུ་བཞེངས་ཞེས་པ་ཙམ་ལས་ཚིག་གཅིག་ཀྱང་མི་འདུག